ટ્રોલીમાં બેઠાં-બેઠાં, બાજુમાં બેઠેલા મુસાફરોનાં માથાં પરથી નજર દોડાવીને, બહાર પસાર થઈ જતી દિવાલો પર એ દિવસે ચોટાડાયેલાં નવાં પોસ્ટરો એ વાંચી લેતો. રેઝર બ્લેડની જાહેરાતો, પોલિશ બળવાખોરોને આશ્રય આપવા અંગેના વેવેલના નવા આદેશો, “યહૂદીઓ-જૂ-ટાઇફસ” જેવી જાહેરાતો, શેતાનના પડછાયા રૂપે ઊભેલા યહૂદીને ભોજન પીરસી રહેલી પોલિશ છોકરીઓને દર્શાવતાં મોટાં-મોટાં પાટિયાં… જેમાં લખેલું હોય “જે યહૂદીને મદદ કરે છે એ શેતાનને મદદ કરે છે”! ખાવાની વાનગીઓમાં ઉંદર નાખતાં યહૂદીઓ, દૂધમાં પાણી અને પેસ્ટ્રીમાં જૂ ભેળવતાં યહૂદીઓ, અને પગ વડે લોટ બાંધતાં યહૂદીઓનાં ચિત્રો કરિયાણાની દુકાનોની બહાર લટકાવવામાં આવતાં હતાં. વસાહતમાં જે વાસ્તવિક કરુણતા પ્રવર્તતી હતી, તેને જર્મન પ્રચાર મંત્રાલયના લહિયાઓએ બનાવેલા પોસ્ટરો દ્વારા યહૂદીઓની ખાસિયત તરીકે ક્રેકોવની શેરીઓમાં પ્રમાણિત કરવામાં આવી રહી હતી. અને એ જ જાહેરાતોની નીચેથી, જર્મન જેવો જ દેખાતો ફેફરબર્ગ, કપડાં, ઝવેરાત અને રોકડ રકમથી ભરેલી પોતાની સુટકેસ લઈને શાંતીથી આવ-જા કરતો રહેતો હતો!